Inglismaa jalgpalli kõrgliigas alistas äsja peatreenerit vahetanud Tottenham Hotspur võõrsil West Ham Unitedi 3:2. Esimest korda juhendas Põhja-Londoni klubi legendaarne treener Jose Mourinho.
Tottenham läks mängu 3:0 juhtima, aga lõpus lasti siiski kaks väravat tagasi lüüa. "Kui võistkonnal treenerit vahetatakse, siis järgneb mingisugune reaktsioon," kommenteeris Soccernet.ee jalgpalliajakirjanik Ott Järvela intervjuus Vikerraadiole.
"Üldjuhul see efekt säärane on ja Tottenhami letargiline jalgpall, mida nad sel hooajal on väga sageli viljelenud, kerkis esile alles kohtumise lõpus, kui nad 3:0 edu 3:2-ks mängisid. Aga esimesed tund aega mängisid nad tegelikult väga tähelepanelikult, täpselt ja pühendunult.
"See ei olnud üllatav, et meeskond reageeris treenerivahetusele, aga võib-olla see, et see reaktsioon tõi ka sedavõrd hea esituse ja oodatud tulemuse - see võis olla isegi kerge üllatus," jätkas Järvela.
"Tottenhami jaoks on võõral väljakul võitmine sel hooajal seni väga keeruline olnud. Juhtmängijaid tuleb esile tõsta. Heung-min Son, Dele Alli ja Harry Kane - need kolm meest tegid isiklikus plaanis väga hea partii. Selle pealt oli loogiline tulemus, et nad võitsid."
Järvela möönis, et kohtumise lõpus muutus Tottenham siiski lubamatult lohakaks. "Esmalt lubati West Hamil üks tagasi lüüa. Sageli on see äratuskell ja siis eduseisuv olev võistkond võtab end kokku ja kontrollib mängu lõpuni. Aga praegu Tottenham seda teha ei suutnud, mis on väga ebamourinholik."
"Kui Mourinho meeskonnad on eduseisus, siis reeglina nad seda maha mängima ei kipu - see on asi, mida ta tegelikult oskab. Aga kuna esimese trenni tegi ta võistkonnaga kolmapäeval, siis on arusaadav, et sisulist tööd ta võistkonnaga teha pole jõudnud."
"Viimased 10-15 minutit näitasid väga hästi ära Tottenhami vajakajäämisi: standardolukorrad, võistkondlik kaitsemäng," jätkas Järvela. "Kas pressing oli piisavalt mõistlik? Kuidas mängijad valisid duelle? Väiksed asjad, aga need Tottenhamil logisesid lõpus."
Inglismaa jalgpalli kõrgliigas alistas äsja peatreenerit vahetanud Tottenham Hotspur võõrsil West Ham Unitedi 3:2.
Toimetaja: Siim Boikov